Jason Rohde op borgtog vrygelaatRohde tydens sy vorige hofverskyning. Foto: Skermskoot eNuus-video Jason Rohde, die uitvoerende hoof van Sotheby’s International Realty South Africa, is Dinsdag in die Stellenbosch-landdroshof op borgtog vrygelaat. Rohde is op borgtog van R100 000 vrygelaat. Hy moes die bedrag onmiddellik betaal om uit polisie-aanhouding vrygelaat te word. Hy moet egter ook voor of op 14 September ‘n bankwaarborg aan die hof verskaf vir die bedrag van R1 miljoen. Die staat het ingestem dat Rohde tereg sal staan op ŉ skedule 5-aanklag – moord sonder voorbedagte rade. Die staat het ook aan die hof gesê dat hy nie Rohde se borgtogaansoek sal teenstaan nie, maar het versoek dat Rohde onder huisarres geplaas word. Rohde se vrou, Susan (47), se liggaam is die oggend van 24 Julie in die badkamer van ŉ hotel op die Spier-wynlandgoed gevind, waar sy met die koord van ŉ haartang opgehang is. Rohde beweer dat sy selfmoord gepleeg het, terwyl die staat aanvoer Susan is verwurg. ŉ Private patoloog en staatspatoloog wat verskillende nadoodse ondersoeke gedoen het, is dit nie eens oor hoe Susan gesterf het nie. Rohde se borgtogvoorwaardes behels onder meer dat hy drie keer per week by ŉ polisiestasie moet aanmeld. ŉ Beëdigde verklaring van Rohde se swaer is ook ingedien waarin hy sê dat Rohde by hom in Melkbosstrand sal tuisgaan. Rohde is gewaarsku om nie met enige staatsgetuies kontak te maak nie en waar staatsgetuies ook sy kollegas is, mag hy nie die saak met hulle bespreek nie. Rohde se regspan het versoek dat die staat verslae aan hulle bekendmaak waarin Susan se beserings glo gemeld word. Die staat het gesê hy is onder geen verpligting om die dokumente bekend te maak nie en die versoek is geweier. Die saak is tot 23 September uitgestel. Lees alle vorige berigte oor Jason Rohde op Maroela Media.